
    Već sam iskusio da moja sloboda

koja mi se u početku učinila da

nema granica, ima, na žalost granica

u nedovoljnoj količini mojega novca;

zatim sam opazio da bi se ona mogla

točnije nazvati samoćom i dosadom

i da me je osudila na strahovitu kaznu;

na društvo sa samim sobom…

Luigi Pirandello, Pokojni Mattia Pascal

  
    OKRUŽEN VILAMA

  
    MANIFEST

     

    ljubi i bit ćeš ljubljen

piši i bit ćeš napisan u nečijem skorašnjem srcu

predbace li ti jasnoću

budi još jasniji

ukore li te zbog nerazumljivosti

budi još samozatajniji

budi mraku mrak

i suncu drug za igru sjaja

u napučenom mjestu budi oaza

u mrtvoj pustoši postani zarasla šuma

ljubi i bit ćeš ljubljen

okrenu li ti leđa

preleti ih

ako te zagrle

budi pijesak u njihovim prstima

piši život

laži smrt

rodi se u nečijem skorašnjem srcu

rasti

učini li ti se da si malen

skupi se

i zađi u travu kad ne vidiš nikog oko sebe

budi jak pozovu li te divovi za stol

budi nježan okruže li te vile

ljubi i piši

živi u ta dva svijeta

i oprosti svima koji to ne mogu razumjeti

  
    PJESNIČKI MANIFEST

  
    dišem pjesmom

oslobođenom

školjki

dubina

i smrti očekivane

dišem jedinom zabludom zabludjelog svijeta

i kratim noć praveći kolaže od ostatka s bogata stola

svakodnevna obljuba koju s vučicama činim

težak je danak

vrućici i razapetu tijelu

kojiput namrštim dlanove

pa zazveče ulična zrcala

i bol se razlije pločnikom

poput srpanjskog pljuska

kojiput slegnem ramenima

i korak okrenem prema već spuštenim zastorima

iza kojih nabojnjače čula pucaju od očekivanja

dišem pjesmom

zrak i svemir

otvorena usta i nagorjele vlasi

žudnja je mali

čvrsto svezani smotuljak mirisa

i dok lakaji trljaju gospodarima ozebline

moje oči u stidnom stisku silaze u ponor

a ruke se gibaju poput gustog trščaka

nad kojim velike ptice usporavaju oblake

dišem pjesmom

vonjam na djevojačko zaprepaštenje

raskriljen i krotak

cepteći pred ratobornim zlodusima

što se kao razdražene zvijeri

prikradaju iz mraka

tiho režeći na svaki moj udisaj

ponad zrcalne vode

  
    ja kopija sam

kada izvan riječi opraštam dodijeljeni mrak

čulnih ušiju

slušam prikradanje mnogih boljetica

miran kao brončano poprsje

i premda

pisati znači živjeti

ispirati doteklu krv

i stadu biti najodaniji pastirski pas

pred kojim i najsmionije vučine podvijaju rep

kopija sam svijeta vraćena u svijet

izmišljena riječ tjera muhe s njegovih rana

i već vjekovima prkosi

kliještima i usijanom željezu

nabrekao od ustaljenih pokreta

liježem u čireve hladne postelje

sluteći da su žive boje

lukava varka smrti

i štogod stvarno izmislio

ne mogu se suprotstaviti završnom činu

samo riječju

jer samo riječ razbacuje ugarke

i raspiruje ugašene porive

samo riječ može zbaciti

oklop s tijela mrtve kornjače

a dan

a dan je ništa

ako pojavi se stotinu bogova

i klečanje je usamljeno

ako nema jedne jedine nedostižne

samotne visine

ja kopija sam priznanja

lutam tražeći leksikon i tajnu bravu

zurim u dlanove

i u rupe od nevidljiva klina

pokoran

u vremenskom tjesnacu prohodao i promucao

sada čekam ždralove

i mnoštvo drugih ptica da ponesu sjeme riječi

u kljunovima oštrim

u kljunovima ljubavničkim

ja kopija sam svijeta

i pokušaj pjesme

državni neprijatelj

i zelen posječena drvca

i dokle tako

čekati ždralove ptice

i riječ

da prosine

iznad napuštenih gnijezda

  
    kad s pjesmom počneš živjeti

i kad počneš zaboravljati

miris perja i glasanje pijevaca

prešutno

pomirio si se s poplavom

što svakoga dana guta dio po dio zemaljske slasti

kad s pjesmom počneš živjeti

žene te ostavljaju

jer u tvojim očima vide nespremnost na prijevaru

i vide kako ti prsti pucaju

od juga i kiše

i kako ti se ramena izdužuju

u dvije iskrivljene tračnice

zapućene u oštrinu planinskog svjetla

pokatkad požališ za svodom

pod kojim sebe si se odrekao

ali ludilo je prekrasan raskid s glupošću

i boljarima u savršeno iskrojenim odijelima

kad s pjesmom počinješ živjeti

dodiruješ mjesec

dodiruješ sunce

jezikom čupaš vjekove i novi život im daješ

slonovska krda u tebe prodiru

i u rebrima ostavljaju bjelokost

u suzi svijeta plivaš kao pištava repatica

i u roju pčela ti si uljez

kojeg izbost će vrijedna rila

odlučiš li jednom

na odluku više nemaš prava

na valu jašeš i jednom

s valom razbit ćeš se nadomak toplog žala

kad s pjesmom počneš živjeti

raspored drevnih prebiranja

ovisi o tome koliko je stakla u tebi

i koliko je sjajnih žica prošaralo napuklo jutro

ni s kim više ti ne možeš pečatiti zvijezde

i ne možeš ne sjećati se zla

jer tvoja družica

od klinova

slaže vidikovac

s pogledom

na prostranstvo leda

kad s pjesmom počneš živjeti

živiš smrt prije života

i sam si kao što je oluja sama

riječi u koje huknuo si GLAS

brazgotine su pune krvi

i životinjskog njuha

kad s pjesmom počneš živjeti

liježeš u lišće

a svaki dan

miriše na borovinu i netaknuto more

  
    izvan stiha ništa ne postoji

jer

poljupci popraćeni suzama

lijeske išibane tučom

ordenje zabijeno u prsa

sve to

iskrivljena je slika loših snova

izvan stiha ničeg nema

jer ogoljele prikaze

i suhonjavi likovi

u krečani dnevnog svjetla

tek blijedi odsjaj strašne su mašte

jer znamenje našeg postojanja

nije usputna kroničarova zabilješka

ono se zbiva unutar miješanja krvi

i nemoćno se pokušava

otrgnuti od molitve

osim mraka izvan stiha ništa ne postoji

i svi gradski

bukači i vikači

posrću pred moćnom tamom

i sve gradske

žene u noći postaju grad

njihove paunovske kretnje

nižu se pred našim

od zornjače dalekim očima

izvan stiha ničeg nema

jer mi i ne znamo

koliko smo ljubavi od jučer propustili

i ne znamo

koliko je svjetlosnih godina u trenutku

projurilo kroz naše zapečeno srce

izvan stiha ništa se ne zbiva

možda tek okrajci prespavanog uznesenja

miris intenzivne truleži

ili vitlo mokre kose na našem čelu

a žurba školaraca

osmrtnice u novinama i na ulazima u veže

došaptavanje tržničkih prekupaca

pocupkavanje izvještačene srdačnosti

i kruti korak policijske patrole

sve je to

usitnjena srča naprslih utvara

što bliješti na dnu puna pehara

u kojem stihovi kao veliki šamani

pokreću i zaustavljaju tok

  
    mene zidovi ne zaustavljaju

niti me išta rogobatno može natjerati

da ustuknem

pred bojom korote

ili ljepuškastim stvorovima

opsjednutima crnom magijom

prosjaj riječi dubi ledenjake

disat ću

makar kao razgaženi cvjetnjak

sred gradskog parka

na mnogim plažama i sprudovima

kao truo čun

disat ću

sisati more

zaustavljati prolome

odgađati vapaj za nijemo doba

mene zidovi i bajunete ne zaustavljaju

ali dani dobrih namjera

u kojima je pjesma bila

ishodište duge

i blaga ljuljačka za rasutu djecu

kao da su bili ranjeni dani

hipnotički san i svijetla noć

kao da je pjesma oštricom raspletene kose

prerezala povoje

samljela kristale

pjesma je bila moćna

krotila je krokodile

biljem hranila divlje mačke

lahorom uzbuđivala usamljenike

mene zidovi ne zaustavljaju

a kad prsle su kapaljke

iz kojih iscurila je mliječ

progovorio sam

sveta je riječ

sestra sunca i majka lakomislene čeljadi

napokon progovorio sam

sveta je riječ

kao život

kao smrt

  
    detalji kojima si opčinjen

nisu ništa prema onima

koje ne primjećuješ

preko kojih svakoga dana

nezainteresiranim pogledom prolaziš

odlučan da pjesmom

zašiljiš poruku praskozorja

tjeskobe ti se pričinjavaju

kao neizbježni uresi na žrtveniku

što opija strepnjom

te se olako podaješ

neprovjerenoj legendi

da oni koji od duha žive

pretvorit će se u vjetar

zatvorenih očiju ranjavaš se

bez imalo grizodušja

pod stijenom misliš

da si stijena

pod nebom misliš

da si nebo

pod ženom misliš

da si krik

i kako vrijeme gmiže

sve uporniji si u namjeri

da u žitu ukopaš brlog

iz kojeg će samo tvoje brušene oči sjati

a kad stjenice

počnu napadati krhko tijelo

i oluje kad papir i zapise

u moćni vrtlog ponesu

raširenih ruku pod udesom stojiš

kao križ što tek se stvara

i čekaš čarobnice

da posvete tvoja krila i dan

u kojem će praskozorje progovoriti

  
    pokušavam živjeti pjesmu

mirisati njen pupak

njezinom šarenom kožom pokrivati zaspale oči

njezinim plaštom zaplitati korake

pokušavam živjeti pjesmu

baš u vrijeme njezine smrti

jer vjernoj pratiteljici

ne okreću se leđa

čak kad i podanost postane nesmiljeni čekić

jer ne mogu poći

stazom od blata

i umarati prste tražeći zlatni prah

pa onda poput tužnog patuljka

izbjegavati susret s obraslim divovima

pokušavam živjeti pjesmu

unatoč hropcu

i prorijeđenim recima

što odjek samoće usijecaju u pogled

ali

nema boljeg vremena od ovog vremena

za mjerenje temperature izgarajućeg tkiva

nema boljeg vremena od ovog vremena

kad mašta i providnost

pod mlakim pepelom se guše

svi lomovi

svi prijelomi

sva krvarenja

sva pranja

jeka su svijetlog lanca

njegove karike ječe

a misli zveče

i smiju se koračnicama

i smušenim vjesnicima pomrčine

pokušavam živjeti pjesmu

čisto

kao što je njeno dno bistro

pokušavam

šum lipe u podnožju usamljena brijega

pretvoriti u melodiju

svakonoćne uspavanke

pokušavam

živjeti pjesmu

jer šipražje ima otvorenost

staklenih vrata

pokušavam živjeti pjesmu

nalaziti mlake lopoče

usred vedre noći

raspuknute od zvijezda i snova

  
    vrlo je lako bilo izgubiti se

u čestarima

slijedeći pohotu i očaravanje

pjesma je bila vitez

bez štitonoše

i nesretne dame

pjesma je bila trubadur

bez dvora

i raznoraznih pečenja

nju slijediti značilo je postojati

mirisati na saće i sirovi kaučuk

uplitati se u nosnice

zelenih jablanova

s paucima plesti

filigranske mreže oko šupljih zjenica

tada zasjek na čelu nije bio znak

mjesečeve osvete

već jedino svjetlucanje

u gustini

i jedini putokaz suznom oku

vrlo lako je izgubiti se

zato slijedim pjesmu

kao pustinjak pustinjskog zeca

u pješčanoj oluji

u primicanju mrtve zemlje k živom nebu

  
    da nas nema

i nema nas

pjesmo!

bez tebe putevi su razgranato

nepremošćeno vodotočje

bez tebe između dana i noći

više ne bi postojali sutoni

i nestala bi sva zjenasta postolja

koja su stvarno

viđala

Sunce i Svjetlo

bez tebe pucnjevi najava su plačnom dobu

i svaki odmetnuti sin

britvom ići će na kost

pjesmo!

izdišu srca koja iz tebe srkala su nektar

i tebi jedinoj

povjeravala čuvstva u kojima visoke

kupale su se plime

izdišu srca

koja uzdarje su tvome postanku

i oproštajna caklovina tvome nestanku

sretna mjesta u našim glavama

tvoj mrazni su odraz

i ti si u nas ubrizgala protuotrov

kad zmije vrtoglavo su se množile

i ti si bila čvrst krotiteljski glas

što tjerao je bijesne pse

kad napadali su tajne kutke

gdje ispod slamnjača crvi izjedali su

odrezana krila i od pisanja natečene prste

pjesmo!

ti si nas učila ponirati

kako sve suze ne bi presahle

i kroz ratove nas vodila

a da ne poludimo

i ne postanemo krvnici krvnicima

koji u tebe vjeruju

kao u boga vjeruju

koji u tebe mržnju tkaju

u prokletstvu čame

koji ubijaju te

tisućljećima ispaštaju grijeh

pjesmo!

još se nisi ispjevala

još kao dobra vjetrenjača

pokrećeš kameni mlin

još neki idu cestom

i pred tobom se klanjaju

do zemlje

do boli

do korijenja

kao pred svetim raspelom

a ako poželiš umrijeti

sljedbenicima daruj zavežljaj sunca

i odstrani glupost i pohlepu s bridova

njihovoga čistog pogleda

upućenog tebi i ponorima tvojim

  
    naprijed

uvijek naprijed

u zelenim poljima slutiti zlato i pomor

vjerovati u zajednički postanak

i zajedničko toplo umiranje

praznim trbusima kao sjajnim trubljama

dopirati do sutona

a kad prašina zamijeni snijeg

i porozno plava porađanja

tragati za crnom zjenicom

što kao pospano more proživljava

razbuđenu buru

ići ići

šutjeti i ljubiti klas

drhtati

cjelivajući vlas drage kose

jedino šuštanje žive kože

stvara novu glazbu i ne zna što je dosada

a što neodgodivi kraj

u ružinu grmu biti trn

među koprivama latica i slap žedne sline

trgati tijelo u zamotuljke preslikanih

poljubaca

padati u vlakovske kotače

kao frcanje ponoćne iskre

između dva kolosijeka

vjerovati i plesati ritualni ples

makar se korbač zmiji na leđima

opasnostima tepati

nadjevati im pamtljive nadimke

i razgovarati s njima

kao s bezazlenim čovječuljcima

vjerovati i pjevati

pokret i glas imaju snagu vjetra

i škripu svijetla pera

ako sve bivše u sebi raspametim

postat ću razbor

i onda naprijed

ispod mjesečine tkati sjenu

bdjeti i svitati dok nagovještavaju

tisuću polarnih noći

i sudaranje leda u promrznutom srcu

  
    putujem li vlakom

putujem u vagonskom restoranu

zubima pilim šank

očima divlje u vreteno sučem krajobraz

i tek pokatkad raznosim smijeh

po uobičajeno zelenim odjeljcima za spavanje

crna je noć kao moj nemir

ako potraje sekundu duže od očekivanog

oba oka pjesme slijepit će

i nikada ponovno neće progledati

putujem li vlakom

osluškujem dahtanje tamnoputih dokera

i lom njihovih teških prstiju

tada trnak san

između vitkih djevojaka

koje nevidljivim ticalima

otresaju moja zaštitnička krzna

pa gol i hrapav i raspuknuto bijel

kao brezina kora

zamišljam da svemir puca

a iz njegove raspolovljene sredine

ispadaju blagdanski kolači

i krijeseći ovici za umatanje čarobnog trenutka

putujem li vlakom

prisjećam se kako su suzu u javnu kupelj pretvarali

i kako je brza sačma prodirala u mlado meso

u kloparanju kotača

zubima pileći šank

postajući dio svakog prošlog krajobraza

hlapim kap po kap

i kao hladna orosina cijedim se

niz unutarnju stranu stakla

u krivudavim umjetnim dugama

možda se prepozna zametak pjesme

potom sklopit ću vjeđe

vjetrovi su njihove otvorene posjekline

pa je dječak jednostavno morao ishlapjeti

a netko je uzbuđeno u nevjerici uzviknuo

pogledajte!

nema više rose u poljima

  
    doći će trenutak pjesme

kad sve nestane ona će prosipati

raznobojne špekule iz čarobne kutije

krivokletnici će sahnuti za iskupljenjem

a oštroumni vezati pergamente za vrijeme nove egzotike

tad treba pouzdavati se

u češere

koru

i ljusku neodvojivu od srca

biti uvjeren da će plamen progutati

mnogi vražji ljudski lik

te da se izgubljena sreća može naći

u ležaju punih jasli

pisati nebrojene poruke

da ne mogu nam ništa

dok pastiri čuvaju stada

i dok se iz naših napetih koža cijedi mošus

kao brizgavi spomen

doći će trenutak pjesme

tiho

poput ćudorednog sna

što neprimjetno u mišićima

nateže platinske žičice

kazivat ću okovanim raskošima

da ne mogu nam ništa

dok rijeka nosi žute zvijezde

i u dubini presijava mjesečevo staklo

sila koja u silu vjeruje

nije bogzna što

i najuspavanija vjetrenjača

dočeka svoj čas

i najzamrlija pjesma

poželi da živi

umijesit ću kruh

sjesti pod plavu šljivu

pod nesagledivim nebom desit će se

najljepša kap rakije

doći će trenutak

tad se treba predati

oluji

trsu

i posljednjem čamcu na vesla

  
    neću dočekati svog anđela

premalo je bjeline na otpalom rogovlju

i hici sve bliže odjekuju

što bio je igrokaz

sad drama je

puna flora i tužno uvelog cvijeća

o mnoge zapreke spotičem se

i tako ni jednu molitvu ne uzmognem

izmoliti kako anđeli traže

a svjetovi

ovi ovdje

rasplakani svjetovi

pritišću usta

i kao gusta neprozirna paučina priječe glasu

da se prospe

poput spasonosnog dažda

neću dočekati anđela

niti ću ispiti nektar

a još su ipak žamorljiva usta

prokotrljala iz mramora

i još se u sljepoočnicama sudaraju obale

i prije opraštanja

ponad čaša pjev vrluda oštrim rubom

ne ostavlja se nedovršena pjesma

sivim službenicima

makar zlato zazvonilo

makar lanci zazvečali

neću dočekati anđela

s voskom u šaci

(spremnim za najmračniji mrak)

i s pjesmom svijetloj od krvi

(pretvorenoj u hladni kristal)

čak ni pravdoljublje

urezano u blijede obraze

ne može podići

savijene glave cvijeća

jer ponor odlučuje i dosuđuje

i njegovo dno zipka je za pjesmu

neću dočekati anđela

niti ću križopuće zaobići

a da ne zalutam

ugašene krijesnice pokrivat će me

i negdje u neodredivoj daljini

čut ću vlastitu pjesmu

kako se veseli

neočekivanoj slobodi

  
    smrt slavnih prethodnika

smrt je uglavnom došla kao olakšanje

i prestanak borbe između iskričavog duha

i posustala tijela

dok tonem u ulicu i njen krijeposni asfalt

gledam smrt u sve bližoj daljini

i kal više nije kal

i dvojba nije više dvojba

u sandalama od kožnih vezica ispletenim

dižem prašinu iz nepreglednih polja

zaobilazeći stupice

u oštro kamenje kao u sag istine

šivam nokte i rascvjetalu kožu

crni se nebo

kao gavranova spojena krila

žarke perjanice vijore se na glavama

ponosnih zvjezdara

pred kojima otimlje mi se riječ

poput ranjena psa

u njihovim rukama napinju se vojke

i bijesnice zubima grizu taj zategnuti dio spasenja

opijen smrću

i poljem bitke

pod crnim nebom

puštam tijelo u travu

utječem u krv

  
    klizati i žvakati život

kao bešumnog šišmiša lepet

plagijate i kopije potapljati u razarajuću kiselinu

približiti se središtu zla

usamljena strašila pozabadati

u samotne vrtove

spustiti kišu

jabučni sok

i mliječnu kap

na teška rebra

našeg teškog prokletstva

hraniti se mirisom žene

izgladnjivati se mirisom žene

spoticati se o jezik

kao o navlažene žalce

dugačkim ispisotinama dokučivati

trag nektara u zemlji

mudrolije sapunati vrućim životinjskim lojem

zavjetovati se

usprkos silnim prorocima

koji prizivaju potop i bijes

gorkost isprati čašom čiste duše

odmrsiti omče

i galebovima vratiti kliktaj

od albatrosa učiti o ljubavi

od kunića učiti o umiranju

imati cestu koja nikuda ne vodi

a svuda stiže

jer

žile čuvaju klokot za jedva čujan žubor

u kriptama bačenih riječi

kamogod da odem one su moje kipuće vrelo

i dubok zdenac u koji slijeva se svaki jed

  
    ako iznenada počne paljba

ukazivat ću se duž trgova

razotkrivati strah

njegovu gmazovsku kožu izvrtati

biti topao dašak

milovati sasušene ugruške

i letjeti iznad ustravljenih domova

pružati ruke

pružati ruke

kao raskriljenu dušu

odagnat ću strah

umakan u pitko vino

razmekšan poput raspukle bobe

nitko ne može bolje odigrati zamah ljubavi

od onih kojima je ljubav uskraćena

a kad dignemo pogled

tek tada strepimo od daljine

i njenih zastrašujućih odbljesaka

  
    bojim se kako će sutra izgledati

kad pomorci zavežu posljednji čvor

kad radoznali osmjeh pukne

kao vodenasti čir

prekomorske ptice još dolijeću

ali sutra

bez stihova

gnijezda

i neosvojivih vrleti

oblikovat će maštu u raširene prste

niz koje sjena klizi

poput svilene spavaćice na presijavajućem sedefu

kako će onda pjesnik izdržati

pustinju

i dugačko putovanje bez kapi vode

kako će pjesnik prestati misliti na vrisak

što budi zaspale i trome

oni koji ostaju iza

zaboravljat će

talionice iz kojih je u vrućim potocima

tekao plahi opažaj

zaboravljat će

grabove pukotine s našim usnicama

usječenim u mlado drvo

zaboravljat će

grad

njegov splin

pomamne mirise i jetku sjetu

sva naša neobjašnjiva oduševljenja

sve će oni zaboraviti

samo će naša ugljena tijela pisati

pisati

grafite u zemlji

  
    isto su svjetlost dana i mrak podzemlja

jer ne može slatkost trenutka

nadjačati žitku vječnost

prije oproštaja s pjesmom

valja

posegnuti u tobolac

strijelama vitlati

kao debeljuškasti barokni anđeo

prisiliti sunce da dva dana ne zalazi

pregristi ljubavnicima vratove

žrtvovati jednu ruku

kako bi ona druga osjetila

punoću dok ždrijebi se kobila

i dok munje pale

borovu smolu

valja

posegnuti u tobolac

zašiljiti se

odapeti se

iznad gnijezda i pašnjaka

žilama kao zagasitim putokazima

gušiti jata netopira

na drvenim se preslicama sukati u tanku pređu

doličnu svečanom trenutku

isto su svjetlost dana i mrak podzemlja

jer mudrost su teška vrata na nepodmazanim šarkama

okvir se trese

kao suho pruće

još samo časak i zatrpat će je

zidovi što podrhtavaju

krov što klizi

prije oproštaja

valja

odstraniti pomisao na dugačke kandže

što prodiru u napuhana trupla

zaklopiti oči

i bez njih gledati

i slutiti

oplakivanje i bijes

prisegnuti

pod slomljenim granjem

pod slomljenom pjesmom

naći put za odapetu strijelu

tišinom se ogrnuti

i sahraniti pjesmu

onako kako se pokapa čuvar svijeta

  
    NEBO OKRUŽENO VATROM

  
    brojeći prijevare izdahnut ću

brojeći prijevare kusnut ću vrelu živu

i gledati kako gore sačuvana pisma

koja prošlosti nisu dopuštala da postane prošlost

zavjet će prestati vrijediti

a beskrajni sati postat će zavodnica

sva raširena

i zažarena kao vatreni cik

krenut ću

kroz kordone

kroz lica okrenuta đavlu

kroz bol do boli

plamenom liznuti krv s raspuhnutih prstiju

pa kao kroz sito propušteno sunce

isisavati vonj truleži

stajati nag u golom mraku

blistav poput uglačane urne

a kad umorne vjeđe najave uspomene

i vječni san

utkan u sumračje

izaći ću ispod krova

kao mali oblak iz velikog oblaka

ispružiti tijelo

usnicama dotaknuti vrh krošnje

i jeknuti bolan od svijeta

ja

nebo okruženo vatrom

skočit ću iz utrobe u utrobu

kusnuti vrelu živu

risati skice stihova

zabijanjem noktiju u stoljetna debla

među nepravilnim godovima

tražiti svoju nedovršenu kružnicu

i polako se vraćati u svijet u kojem

nema prevare

  
    ne broje se pobjede

svaka kap mora

slana je zjenica potonulih zvijezda

noćno srce pulsira

između naših oklopljenih čela

a plava jezgra

i sasušen ružin grm

zarasla su staza ispod zaustavljenog vrtuljka

ne broje se pobjede

ni koliko je žestine potrošeno na snagu koplja

ni izbrušeni grudobrani

ni nabrušeni dijamanti

jednom je radost kucnula na vrata

i potom šmugnula u mrak

nakon toga noći se vrte u magličastom odsjaju

dok poraženi kao aveti opsjedaju pobjedničke sne

ne broje se pobjede

svaka od njih otužno je krunisanje

i teret koji se nosi

pomalo nevješto

pomalo sa suzom

potajnom

  
    čuvaj svoj obraz

sutra će ti trebati njegova čistota

budi predan

i izbjeći ćeš pomutnju

pred dolazak zavještene stihije

spremi se za oproštaj

bez rakije

bez poljubaca

ostat ćeš sam

baš onakav

kakav si započeo svoj smjeli čin

bacajući žiške iz usijane pjesmarice

po jarosnim jezicima

kao iz pušeće zlijevke

širit će se tvoja sklonost

prema neprolaznom i tajnom

svako priglupo zanovijetalo pokušat će

oponašati svekazivajuć tajac

i odustajati

kad u stijenama tvog obraza

čistog

poteče zlatna žila

  
    ronim na dah

udahnem ostatke kisika

i tonem do pucanja žila

kad sam imao mala pluća

tako su me učili

praćakati se

zatim na površinu izlaziti

s oko vrata obješenom

mramornom pločom

pa u kiše

kao kroz britke istinomjere

i kroz peckav zrak

prolaziti u jedinu

maglenu prolaznost svoju

tiskati pjesme u velikih deset primjeraka

sretno mahati lažnim biserjem

a onda blagim sjenama taknut sjećati se

kad je noć bila petak

dok sam se spuštao niz Jabukovac

pod nogama osjećao

kako ispod mokrog i napola

gnjilog lišća

grad gnjili

dolje prema Dežmanovom prolazu

prema mutnim svjetlima

i otvorenom groblju pjesme

  
    pošaljem li samo djelić pogleda

isklijat će golemi

rasadnici pjesama

zrakasto ću zadirati

u iskon

u postanak

u sjeme

u trijumfalna vrata

podignuta pohodima krvi

krvi i rana

i krvi tmaste

nevidljivim bičevima išaran

prodirat ću

majkama u dobrotu

ratovima u tifus malariju i gangrenu

a onda naprsnuo

kao probuđeni krater

u tornjeve u bušotine

u zračnice i kondome

u zloćudne tumore

u karcinome i sindrome smanjena imuniteta

u rodilišta s kamionima cvijeća

moj će pogled u ocean

između dviju naftnih mrlja smjerati

iskušati urođenu ubojitost

potom mirno umirati

u srodnim zjenicama

nad pučinom

gdje je svaka zvijezda oku sveta

  
    tko još može uzdisati

neka uzdiše

tko još može jecati

neka jeca

pod zrelim

kao crvena jonatanka mjesecom

i nek cikću obrazi

i nek padaju vezovi na nepoznata

obla ramena

modro staklo nek drži žar

nek se u odrazu ponovi čudo

    položio sam oko na dno

kao stari isluženi periskop

opijen algama i prozirnim plavetnilom

što titrajima pojačavalo je iluziju

da svaka beskonačnost je sretna

moja pretvorba u strelovita dupina

trajala je jedan časak

jer sve dobrote imaju sličan oblik

kao svete rijeke miješaju svoja korita

i svoju svetu mirnu krv

perajama razrezavši val

pod hljebove oblaka već kao sivi galeb

vinuh se

krilcima zaokružih vjetar

grobnoj muklini dadoh glas

kilometrima daleke krošnje

za samo jedan zamah bile su nedostižne

šapat što se iz svemira spuštao

malo brže od zvuka

ostao je nečujan

svjetlo od sunca sjajnije

u tužnu zjenicu nije palo

    tko još može uzdisati

neka uzdiše

i neka sanja da se budi s krilima

umjesto praznih ruku

  
    ma koliko se trudili

nećete me moći uspokojiti trenutnom oskudicom

gnjeva i razdora

jer svaki rob riječi i tame

postupa samo onako

kako pomaknuti brijezi soptanjem kazuju

pepeljasto je već sunce

i oštri grebeni sa zadovoljstvom muklim

prate nasukavanje

dok uvirem u boju zagasitog buđenja

javljam se šaptanjem

svim na brzinu ubijenim

svim još brže pokopanim

kao ranjena priroda nevinim dušama

budim se u bujici suza

u toj gustoj tekućini

sjećanja i tuge

nošen kao slomljeno deblo

cvilim u kostima

i prije nego što se raspadnem

napisat ću putopis o zemlji

prevrnutih grobova

  
    OPORUKA

  
    prolaznosti

o prolaznosti neumoljiva!

očekujem da skrate ti se krila

i da usred najmoćnijeg leta

staneš

da se usred kitnjastih naslaga

ukipim

da se kao mirna jezerska voda sledim

kad za led dođe vrijeme

iza svakog srušenog zida pojavljuješ se

poput svemirskih repova

strpljivo čekajući da se nasučem i zaboravim

i listopad i travanj

sve da zaboravim u velikim šapama tvojim

u trenutku dok krv mi pišti

i dok rupčaga od utrobe šišti

sve bih mogao zaboraviti ako preplašim se tebe

i Svetu zemlju

i u santama potonule plodove

sve!

prolaznosti!

u mojim očima ljušte se prastare slike

u mojim ušima tihne rapsodija

kad tebe u prsa udarim svojim

slabićkim grudima

o prolaznosti neumoljiva!

protkana čela traže putokaz

što upućuje na cestu koja te zaobilazi

žuhko je nadanje blijedih oblaka

od otoka do otoka sve su tanji

prolaznosti!

ako ništa drugo za nas ne možeš učiniti

uspori!

svoju titravost

prospi u svemirsku nepogrešivost

  
    nek dimovi budu zastave nad nepomičnim tijelom

nek duga noć padne na moj grob

na moj divljački rasporen himen

i nek se stihovi krijese

u lišću pognutih breza

nek se grad pretvori u razbaštinjenog

Erosa

i začuđenu ljepoticu

nek vjetar bude neuhvatljivi orao

nek zemlja bude sjeme i klica

nek zaljubljeni traju

poput bezbolno stopljenih

galaksija

